মোহনবাগানের হাতে লিগ-শিল্ড উঠবে আজ

কলকাতা: আজ এফসি গোয়ার (FC Goa) বিরুদ্ধে আইএসএল-এর (ISL) লিগ পর্যায়ের শেষ ম্যাচ খেলবে মোহনবাগান সুপার জায়ান্ট (Mohun Bagan SG)। লিগ-শিল্ড জেতা হয়ে গিয়েছে অনেকদিন আগেই। আজ যুবভারতী ক্রীড়াঙ্গনে বাগান ব্রিগেডের হাতে শিল্ড তুলে দেওয়া হবে। পরপর দুই মরসুমে লিগ-শিল্ড নিয়ে সেলিব্রেশনে মাতবেন শুভাশিস বসুরা (Shubhashis Bose)।

মুম্বই সিটি এফসি-র বিরুদ্ধে আগের ম্যাচ ২ গোলে এগিয়ে থেকেও ড্র করতে হয়েছে। এমনকী একজন লাল কার্ড দেখে বেরিয়ে যাওয়ার পরে দুই গোল শোধ করে মুম্বই। ওই ম্যাচের আগে বার বার আত্মতুষ্টির কথা বলছিলেন বাগান কোচ হোসে মোলিনা (Jose Molina)। সেটাই সত্যি হয়ে দাঁড়ায়। আজ গোয়ার বিরুদ্ধেও একই রোগ দেখা দিতে পারে, তাই আগাম সতর্ক কোচ।

আরও পড়ুন: আইপিএল খেলবেন না ধোনি! কী বললেন কুম্বলে?

তবে আত্মতুষ্টি, অফ ফর্ম ইত্যাদি যা কিছু ভুল-ত্রুটি সব আজ পর্যন্তই করতে পারে সবুজ-মেরুন শিবির। কারণ তাতে লিগ টেবিলে কোনও প্রভাব পড়বে না। তবে দ্বিতীয় স্থানে থাকা গোয়া জিতলে কিন্তু তাদের মনোবল বেড়ে যাবে। সুপার সিক্সে মোহনবাগানকে হারানোর ব্যাপারে আত্মবিশ্বাসী হয়ে উঠবে মার্কেজ মানোলোর দল। সেই সুযোগ নিশ্চয়ই দিতে চাইবেন না মোলিনা।

এ মরসুমে রেকর্ড ১৬ ম্যাচ জিতে লিগ-শিল্ড দখল করেছে মেরিনাররা। এর মধ্যে ১০টি জয় এসেছে ঘরের মাঠে। যুবভারতী ক্রীড়াঙ্গনে ১১ ম্যাচের মধ্যে ১০টি জয় এসেছে। শুধুমাত্র প্রথম ম্যাচে মুম্বইয়ের বিরুদ্ধে ২-২ ড্র করেছিলেন দিমিত্রি পেত্রাতসরা। যাই হোক, আজ লিগ-শিল্ড নিয়ে সেলিব্রেশন, কাল থেকে সুপার সিক্সের প্রস্তুতি।

দেখুন অন্য খবর: