ভারতে খেলতে আসবেন ক্রিশ্চিয়ানো রোনাল্ডো? বাড়ছে সম্ভাবনা

স্পোর্টস ডেস্ক: ক্রিশ্চিয়ানো রোনাল্ডো (Cristiano Ronaldo) কি তাহলে ভারতের (India) মাটিতে পা দিতে চলেছেন? তেমন সম্ভাবনাই কিন্তু জোরালো হচ্ছে। তাও আবার লিওনেল মেসির (Lionel Messi) মতো প্রদর্শনী ম্যাচ খেলতে নয়, সি-আর-সেভেন আসতে পারেন প্রতিযোগিতামূলক ফুটবল খেলতেই। এএফসি চ্যাম্পিয়ন্স লিগ ২-তে (AFC Champions League 2) ভারতের ক্লাব এফসি গোয়ার (FC Goa) সঙ্গে এক গ্রুপে পড়েছে আল নাসের। জানা গিয়েছে, ওই ম্যাচের জন্য পর্তুগিজ মহাতারকার নাম নথিভুক্ত করেছে তারা।

শুধু রোনাল্ডো না, সাদিও মানে (Sadio Mane), জোয়াও ফেলিক্স, কিংসলি কোমানের মতো তারকা ফুটবলারদের নথিভুক্ত করেছে সৌদি আরবের ক্লাব আল নাসের। এঁরা প্রত্যেকে যদি খেলেন মার্কেস মানোলোর গোয়ার কাজ অত্যন্ত কঠিন হয়ে দাঁড়াবে।

আরও পড়ুন: অ্যাশেজে রুট সেঞ্চুরি না পেলে নগ্ন হয়ে হাঁটবেন হেডেন!

তবে রোনাল্ডো চাইলে নাও আসতে পারেন। তাঁর চুক্তিতে বলা আছে, এএফসি চ্যাম্পিয়ন্স লিগের অ্যাওয়ে ম্যাচ খেলতে তিনি বাধ্য নন। যদি তাঁর ইচ্ছে হয় তাহলেই খেলতে পারেন। তবে আল নাসের যেহেতু তাঁর নাম নথিভুক্ত করেছে, তাই পাঁচবারের ব্যালন ডো’র জয়ীর ভারতভূমিতে পা রাখার সম্ভাবনা উজ্জ্বল হয়েছে।

৩২টি দলকে রাখা হয়েছে আটটি গ্রুপে। মার্কেজ মানোলোর গোয়া বেশ কঠিন গ্রুপে পড়েছে। গ্রুপ ডি-তে আল নাসের ছাড়াও গোয়ার প্রতিদ্বন্দ্বীরা হল ইরাকের আল জাওরা এফসি এবং তাজিকিস্তানের এফসি ইস্তিকলোল। মোহনবাগান (Mohun Bagan SG) এবার কিছুটা সহজ প্রতিপক্ষ পেয়েছে। গ্রুপ সি-তে তাদের সঙ্গে আছে সেপাহান এফসি, আহাল এফসি এবং আল হুসেন।

The post ভারতে খেলতে আসবেন ক্রিশ্চিয়ানো রোনাল্ডো? বাড়ছে সম্ভাবনা first appeared on KolkataTV.

The post ভারতে খেলতে আসবেন ক্রিশ্চিয়ানো রোনাল্ডো? বাড়ছে সম্ভাবনা appeared first on KolkataTV.