হল না ত্রিমুকুট, সুপার কাপ থেকে মোহনবাগানের বিদায়

ওয়েব ডেস্ক: ত্রিমুকুট জয় হল না মোহনবাগান সুপার জায়ান্টের (Mohun Bagan SG)। কলিঙ্গ সুপার কাপের (Kalinga Super Cup 2025) সেমিফাইনালে এফসি গোয়ার (FC Goa) কাছে ১-৩ হেরে বিদায় নিতে হল তাদের। এই টুর্নামেন্টকে সেভাবে গুরুত্বই দেয়নি সবুজ-মেরুন শিবির। সে জন্যই দলে জুনিয়রদের ভিড়। তবু কোয়ার্টার ফাইনালে কেরালা ব্লাস্টার্সকে (Kerala Blasters) হারানোর পরে আশা জেগেছিল সবুজ-মেরুন সমর্থকদের মনে। কিন্তু এই মরসুমে দুটি ট্রফি নিয়েই সন্তুষ্ট থাকতে হবে তাদের।

গোয়ার বিরুদ্ধেও ভালোই খেলছিল মোহনবাগান। বাস্তব রায়ের কোচিংয়ে যথেষ্ট আক্রমণাত্মক ফুটবল খেলছিলেন দীপক টাংরিরা। কিন্তু দুর্ভাগ্য সঙ্গী হল তাঁদের। আরও ভালো করে বলতে গোলকিপার ধীরাজ সিংয়ের (Dheeraj Singh) ভুলের খেসারত দিতে হল। গোয়ার আক্রমণ প্রতিহত করতে বোকার মতো গোল ছেড়ে বেরিয়ে ট্যাকল করলেন ধীরাজ। পেনাল্টি থেকে গোল করে দেন গোয়ার ফরোয়ার্ড ইকের।

আরও পড়ুন: ঘরের মাঠে পিএসজি-র কাছে হার আর্সেনালের

গোয়ার তৃতীয় গোলটির ক্ষেত্রেও ধীরাজের পোজিশনিং দায়ী। বোরহা ফার্নান্ডেজের কর্নার সোজা গোলে ঢুকে যায়। দ্বিতীয় পোস্ট ঘেঁষে দাঁড়ালে হয়তো বাঁচাতে পারতেন বাগান গোলকিপার। ২০ মিনিটে ম্যাচের প্রথম গোল করেন গোয়ার ব্রিসন ফার্নান্ডেজ। তিন মিনিট পরেই সমতা ফেরায় মেরিনাররা। বাঁ দিক থেকে উঠে আসা আশিক কুরুনিয়ন বক্সের মধ্যে বল বাড়ান, তাতে পা ছুঁইয়ে গোল করেন সুহেল ভাট।

কেরালার বিরুদ্ধে আশিক এবং সাহাল আবদুল সামাদ দুর্দান্ত ফুটবল খেলেছিলেন। কিছু কিছু সময় প্রতিপক্ষের খেলোয়াড়দের নিয়ে ছেলেখেলা করেছিলেন। এদিন গোয়ার বিরুদ্ধে আশিক ভালো খেললেও সাহাল সেই উচ্চতায় নিজেকে নিয়ে যেতে পারেননি।

দেখুন অন্য খবর: