মধুরেণ সমাপয়েৎ, গোয়া বধ করেই শিল্ড হাতে নিল মোহনবাগান

কলকাতা: খেলার দুনিয়ায় ‘চ্যাম্পিয়ন্স লাক’ বলে একটা কথা আছে। কোনও প্রতিযোগিতায় ট্রফি জিততে একজন ক্রীড়াবিদ কিংবা কোনও দলের অবশ্যই দরকার। মোহনবাগান সুপার জায়ান্টের (Mohun Bagan SG) চ্যাম্পিয়ন্স লাক কাজ করল আইএসএল-এর (ISL 2024-25) শেষ লিগ ম্যাচে।

শনিবার যুবভারতী ক্রীড়াঙ্গনে এফসি গোয়ার (FC Goa) বিরুদ্ধে ম্যাচের পরে লিগ-শিল্ড তুলে দেওয়ার কথা ছিল। ম্যাচটা জিততে পারলে মধুরেণ সমাপয়েৎ হত। কিন্তু প্রথম থেকেই বেশি ভালো খেলছিল গোয়া। দ্বিতীয়ার্ধে চাপ আরও বাড়ায় তারা। কিন্তু মোহনবাগান ম্যাচ শেষ করল ২-০ জেতে। গোয়ার দু’জন খেলোয়াড়ের দুটো একক ভুলের খেসারত দুটো গোল।

আরও পড়ুন: নিজের ভক্তকেই কুৎসিত বলে দিলেন রোনাল্ডো!

আমরা কারা, ভারত সেরা ?#MBSG #JoyMohunBagan #আমরাসবুজমেরুন pic.twitter.com/O8RnTngZE3

— Mohun Bagan Super Giant (@mohunbagansg) March 8, 2025

৬২ মিনিটে লিস্টন কোলাসো (Liston Colaco) জন্য ভেসে আসা লং বল হেড করে নিজের দলের গোলকিপারের হাতে দিতে গিয়েছিলেন বরিস সিং থাংজাম। কিন্তু তিনি খেয়াল করেননি গোলকিপার ঠিক কোথায়। বল ড্রপ খেতে খেতে গোলে ঢুকে গেল। এরপর ভুল করলেন ভারতের এক নম্বর ডিফেন্ডার সন্দেশ ঝিঙ্ঘন (Sandesh Jhingan) । তাঁর টাচ বড় হয়ে গেল, ঝাঁপিয়ে পড়ে বলে পা লাগালেন জেসন কামিন্স (Jason Cummins)। সেই বল ধরে কয়েক পা দৌড়ে ২-০ করলেন গ্রেগ স্টুয়ার্ট। যুবভারতীতে সপ্তাহখানেক আগেই শুরু হল হোলি, তবে আবিরের রং শুধু সবুজ-মেরুন।

আইএসএলের প্রথম দল হিসেবে পরপর দুই মরসুমে লিগ জিতল মোহনবাগান। শিল্ড রয়ে গেল ভারতীয় ফুটবলের মক্কাতেই। চ্যাম্পিয়ন্স লাকের কথা শুরুতে বলেছিলাম, সেটা একটা ম্যাচ জেতাতে পারে, দুটো ম্যাচ জেতাতে পারে। কিন্তু টুর্নামেন্ট জিততে ভাগ্য নয়, দক্ষতা প্রয়োজন, কঠোর পরিশ্রম প্রয়োজন, শৃঙ্খলা প্রয়োজন। হোসে মোলিনার (Jose Molina) এই দলের এই সবকিছু ছিল। সেই কারণেই আজ তারা চ্যাম্পিয়ন। তবে আজ শিল্ড নিয়ে উৎসব, কাল থেকে সুপার সিক্সের জন্য প্রস্তুতি।

দেখুন অন্য খবর: